Laila Himle

Laila Himle (født 21. juni 1991) er en norsk fotballspiller fra Bordalen på Voss. Laila Himle er både dansk seriemester og dansk cupmester.

I 2008 spilte hun på damelaget til FBK Voss i 1. divisjon fotball for damer. Det året ble hun tatt ut på det norske J17-landslaget, og spilte i mellomspillet frem mot EM. Sommeren 2008 ble hun tatt ut til J19-landslaget. Fotballkarrieren måtte settes på vent i det meste av 2009 etter at hun ødela et korsbånd.

I  2010 spilte hun for Arna-Bjørnar Fotball. Sommeren 2011 ble hun lånt ut til FBK Voss, og i mai 2012 røk korsbåndet på nytt. Hun var likevel med på å vinne en bronsemedalje for laget i Toppserien 2012.

I 2013 begynte hun som spiller i Avaldsnes IL på Karmøy. Etter å ha blitt friskmeldt fra langtidsskaden spilte hun den første kampen for Avaldsnes i juni 2013. Laget tapte kampen mot Stabæk 1–5, men fikk sølv i NM i 2013 og 2015 samt to sølv i Toppserien.

I 2016 debuterte Himle i Champions League sammen med Avaldsnes IL. Den høsten spilte hun kamper mot flere europeiske toppklubber.

Sesongen 2017–2018 spilte Himle for Sandviken Idrettslag i Bergen i Toppserien, og var med på å ta sølv i NM i 2018. I januar 2019 signerte hun kontrakt med danske Fortuna Hjørring. Hun var med på å sikre sin nye, danske klubb både pokalgull og ligasølv i 2019, og pokalgull i 2020.

Høsten 2020 la hun den videre internasjonale satsingen på is; koronaepidemien var en medvirkende årsak til denne beslutningen.

Referanser

Norske fotballspillere
Fotballspillere for FBK Voss
Fotballspillere for Arna-Bjørnar Fotball
Fotballspillere for Avaldsnes
Fotballspillere for IL Sandviken
Personer fra Voss kommune
Fødsler i 1991